**Ymarfer 1 i’r Saesneg**

Mae’n bur debyg na fyddai’r Wladfa ym Mhatagonia wedi cael ei sefydlu yn 1865 oni bai am haelioni ariannol un Gymraes, sef Anne Lloyd, gwraig Michael D Jones. Cyfrannodd Anne dros £2,000 i dalu am long y Mimosa, a thalodd dreuliau nifer o’r ymfudwyr tlawd hefyd. Ond fel ei gŵr, aros yng Nghymru wnaeth Anne, heb fentro ei bywyd ar y paith. Pwy, felly, oedd y merched a aeth i Batagonia, yn ddall neu’n ddewr, yn y gobaith o ddarganfod bywyd gwell i’w teuluoedd?

O’r rhestrau sydd ar gael credir bod oddeutu 40 o ferched dros 18 oed ar fwrdd y Mimosa. Yn eu mysg roedd Elisabeth Hughes o Lanuwchllyn, a hwyliodd gyda’i gŵr a’u pedwar plentyn. O fewn tri mis roedd dau o’r plant wedi marw, ac ymhen blwyddyn roedd ei gŵr yntau wedi marw ar ôl croesi’r paith mewn niwl a glaw yn tywys defaid.

Nid eithriad yw’r hanes hwn; roedd y merched o Gymru yn wynebu anhwylderau difrifol a phrofedigaethau yn ddyddiol. Mae gwrhydri’r arweinwyr gwrywaidd wedi cael sylw haeddiannol ar hyd y blynyddoedd, ond ni ddylem anghofio dewrder tawel y mamau a fu’n llafurio ac yn aberthu cymaint hefyd. Ers y blynyddoedd cynnar, canmolwyd y croeso a gâi ymfudwyr newydd ar yr aelwydydd Cymreig. Ganrif a hanner yn ddiweddarach, mae nifer o bobl ifanc o Gymru sy’n dod ar eu gwyliau i’r Wladfa wedi profi caredigrwydd disgynyddion y merched cyntaf hynny a adawodd wlad eu mebyd gan wynebu caledi na allwn ni ei amgyffred.